પાકિસ્તાનમાં ઈમરાન ખાનના આગમન પછી પ્રજા વિવિધ આશાઓના હીંચકે ઝૂલવા લાગી છે. પરંતુ એક ઈમરાનના આવવાથી આતંકવાદની જાળ રાતોરાત દૂર થવાની નથી. ભારતમાંથી વિખૂટું પડેલું અને ભારતના જ અંગ સમુ નાનકડું પાકિસ્તાન ત્રાસવાદને મુદ્દે વિશ્વના નકશા પર કાયમ ટમટમતું રહ્યું છે. ત્રાસવાદની ચર્ચા પાકિસ્તાનના નામથી શરૂ થાય છે અને તેના નામ સાથે જ સમાપન પામે છે. પાકિસ્તાનની ધરતી પર આતંકવાદ વિકસતો રહ્યો છે. પાકિસ્તાન આતંકવાદીઓનું જન્મદાતા જ નહીં એના પાલનપોષણ ને ઉછેર માટેનું મોટું કેન્દ્ર હોવાની હકીકત વિશ્વના દરેક દેશને છે. એટલે જ વારંવાર આતંકવાદને નેસ્તનાબૂદ કરવાની વાત આવે એટલે આંગળી પાકિસ્તાન તરફ ચીંધીને તેને પોતાની જમીન ત્રાસવાદના ઉપયોગ માટે વાપરવા નહીં દેવાની વિનવણીઓ કરવામાં આવે. અમેરિકા જેવો દેશ તેને ચીમકી પણ આપે, એ બધું પથ્થર પર પાણી ઢોળવા જેવું થાય. જાડી ચામડી ધરાવતા આ દેશને કોઈ અસર ન જ થાય. આ વરવી વાસ્તવિકતા છે.